CELEX: 32021D2241
Language: sl
Date: 2021-12-13 00:00:00
Title: Sklep Sveta (EU) 2021/2241 z dne 13. decembra 2021 o sestavi in mandatu Odbora za evropski raziskovalni prostor in inovacije (ERAC)

16.12.2021   
               
               
                  SL
               
               
                  Uradni list Evropske unije
               
               
                  L 450/143
               
            
         SKLEP SVETA (EU) 2021/2241
         z dne 13. decembra 2021
         o sestavi in mandatu Odbora za evropski raziskovalni prostor in inovacije (ERAC)
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 179(1) in člena 240(3) Pogodbe,
         ob upoštevanju naslednjega:
         
                     (1)
                  
                  
                     Z Resolucijo Sveta z dne 14. januarja 1974 (1) je bil ustanovljen Odbor za znanstvene in tehnološke raziskave (Crest). Ta Resolucija je bila nadomeščena z Resolucijo Sveta z dne 28. septembra 1995 (2), ki je bila spremenjena in dopolnjena najprej z Resolucijo Sveta z dne 28. maja 2010 (3), s katero se je Crest preimenoval v Odbor za Evropski raziskovalni prostor, nato z Resolucijo Sveta z dne 30. maja 2013 (4), s katero je bil navedeni odbor preimenovan v Odbor za evropski raziskovalni prostor in inovacije (ERAC), in s Sklepi Sveta z dne 1. decembra 2015 o pregledu svetovalne strukture Evropskega raziskovalnega prostora (ERA).
                  
               
                     (2)
                  
                  
                     Svet je 1. decembra 2020 sprejel sklepe o novem Evropskem raziskovalnem prostoru (v nadaljnjem besedilu: novi ERA), ki ga opredeljujejo kot prostor, ki je osredotočen na raziskovalce, temelji na vrednotah ter je usmerjen k odličnosti in učinkom, v njem pa so raziskovalci, znanje in tehnologija deležni podpore in lahko prosto krožijo.
                  
               
                     (3)
                  
                  
                     Svet je 26. novembra 2021 sprejel sklepe o prihodnjem upravljanju novega ERA, v katerih je poudaril, da je treba za novi ERA in njegove prednostne naloge temeljito preoblikovati upravljanje sedanjega ERA, ter potrdil, da je ERAC skupni svetovalni odbor za strateško politiko na visoki ravni, ki v začetni fazi svetuje Svetu, Komisiji in državam članicam o strateških vprašanjih politike na področju raziskav in inovacij.
                  
               
                     (4)
                  
                  
                     Svet se je dogovoril o spremembi mandata ERAC, da bo odražal upravljanje novega ERA, in o omejitvi članstva v ERAC na predstavnike držav članic in Komisije, ki posedujejo visoko izvršno raven pristojnosti za politike na področju raziskav in inovacij. Svet je tudi priznal dodano vrednost sopredsedovanja ERAC s strani predstavnikov držav članic in Komisije.
                  
               
                     (5)
                  
                  
                     Mandat ERAC bi bilo zato treba spremeniti –
                  
               SPREJEL NASLEDNJI SKLEP:
         
            Člen 1
            
               1.   Sprejme se spremenjeni mandat Odbora za evropski raziskovalni prostor in inovacije.
            
            
               2.   Besedilo spremenjenega mandata je navedeno v Prilogi k temu sklepu.
            
         
         
            Člen 2
            Ta sklep začne veljati na dan sprejetja.
         
         
            V Bruslju, 13. decembra 2021
            
               
                  Za Svet
               
               
                  predsednik
               
               J. BORRELL FONTELLES
            
         
         
            (1)  Resolucija Sveta z dne 14. januarja 1974 o usklajevanju nacionalnih politik in opredelitvi projektov v interesu Unije na področju znanosti in tehnologije (UL C 7, 29.1.1974, str. 2).
         
            (2)  Resolucija Sveta z dne 28. septembra 1995 o odboru Crest (UL C 264, 11.10.1995, str. 4).
         
            (3)  Resolucija Sveta z dne 28. maja 2010 o premikih na področju upravljanja evropskega raziskovalnega prostora – glejte dokument ST 10255/10 na http://register.consilium.europa.eu.
         
            (4)  Resolucija Sveta z dne 30. maja 2013 o svetovalnih dejavnostih za evropski raziskovalni prostor - glejte dokument ST 10331/13 na http://register.consilium.europa.eu.
      
      
         
            PRILOGA
            Mandat Odbora za evropski raziskovalni prostor in inovacije (ERAC)
            NALOGE ODBORA
            
               Člen 1
               
                  1.   Odbor za evropski raziskovalni prostor in inovacije (v nadaljnjem besedilu: Odbor) je skupni svetovalni odbor za strateško politiko na visoki ravni, ki v začetni fazi svetuje Svetu, Komisiji in državam članicam o strateških vprašanjih politike na področju raziskav in inovacij.
               
               
                  2.   Naloge Odbora vključujejo:
                  
                              (a)
                           
                           
                              svetovanje o strateških usmeritvah politike in prihodnjih trendih, zaradi katerih je treba izboljšati politike na področju raziskav in inovacij na ravni Unije ter nacionalni in regionalni ravni, tudi o sedanjem in naslednjem okvirnem programu Unije za raziskave in inovacije ter drugih ustreznih pobudah Unije, ki temeljijo na raziskavah in inovacijah;
                           
                        
                              (b)
                           
                           
                              začetek postopka posodobitve programa politike ERA z zagotavljanjem zgodnjega strateškega svetovanja, pri katerem se med drugim upošteva napredek, dosežen pri tekočih ukrepih ERA;
                           
                        
                              (c)
                           
                           
                              razmislek in svetovanje o novih zahtevah politike, ki izpolnjujejo merila iz programa politike ERA, med izvajanjem programa politike ERA;
                           
                        
                              (d)
                           
                           
                              sodelovanje s strukturami upravljanja in usklajevanja na podobni ravni na drugih ustreznih področjih politike, kot sta visoko šolstvo in industrija.
                           
                        
            
            
               Člen 2
               Odbor svetuje ter daje mnenja in pripravlja poročila na zahtevo Sveta ali Komisije ali na lastno pobudo.
            
            SESTAVA
            
               Člen 3
               
                  1.   Članice Odbora so države članice in Komisija (v nadaljnjem besedilu: članice).
               
               
                  2.   Vsaka članica v Odbor imenuje največ dva predstavnika z visoko izvršno ravnjo pristojnosti za politike na področju raziskav in inovacij.
               
               
                  3.   Član, ki se seje Odbora ne more udeležiti, lahko za to sejo imenuje namestnika ali svoje funkcije prenese na drugega člana. Sopredsedujoča Odboru in sekretar Odbora morajo biti o tem pisno obveščeni pred sejo.
               
            
            PREDSEDUJOČI IN SEKRETARIAT
            
               Člen 4
               
                  1.   Odboru sopredsedujeta predstavnik države članice in predstavnik Komisije.
               
               
                  2.   Odbor izmed predstavnikov držav članic z večino svojih članov izvoli sopredsedujočega. Mandat takega sopredujočega traja tri leta z možnostjo enkratnega podaljšanja.
               
               
                  3.   Država članica, katere predstavnik je imenovan za sopredsedujočega Odboru, in Komisija imata za čas mandata sopredsedujočega v Odboru po enega dodatnega predstavnika.
               
               
                  4.   Sopredsedujoča nimata glasovalne pravice.
               
            
            
               Člen 5
               Če eden od sopredsedujočih ne more izpolniti dolžnosti sopredsedujočega, ta sopredsedujoči določi namestnika v dogovoru z drugim sopredsedujočim.
            
            
               Člen 6
               Generalni sekretariat Sveta zagotavlja storitve za sekretariat Odbora.
            
            POSTOPKI
            
               Člen 7
               Kadar se zahteva glasovanje, so mnenja in poročila sprejeta z navadno večino glasov članov. Vsak član ima en glas. Odbor poroča o manjšinskih ali nasprotnih stališčih, izraženih med razpravo.
            
            
               Člen 8
               Praviloma lahko na sejah Odbora govorijo samo člani. V izjemnih okoliščinah lahko sopredsedujoča odločita drugače.
            
            
               Člen 9
               Predstavniki držav, pridruženih okvirnemu programu Unije za raziskave in inovacije, ter zadevnih tretjih držav, zunanjih strokovnjakov in deležnikov so lahko povabljeni na zadevne seje Odbora, če je to primerno za določene točke dnevnega reda v skladu s Poslovnikom Sveta.
            
            
               Člen 10
               Odbor lahko v ustrezno utemeljenih primerih posebne naloge zaupa začasnim ad hoc projektnim skupinam.
            
            
               Člen 11
               
                  1.   Odbor se sestane dvakrat letno. Če razmere tako zahtevajo, sopredsedujoča skličeta tudi izredno sejo Odbora.
               
               
                  2.   Seje Odbora običajno potekajo v Bruslju, lahko pa jih gosti država, ki po načelu rotacije predseduje Svetu Evropske unije v skladu s Poslovnikom Sveta.
               
            
            
               Člen 12
               
                  1.   Odbor ima usmerjevalni odbor. Usmerjevalni odbor sestavljajo sopredsedujoča ERAC in po en predstavnik vsake države članice sedanjega in naslednjega tria predsedstev Sveta Evropske unije.
               
               
                  2.   Usmerjevalni odbor izbere in pripravi teme za strateške razprave Odbora, po potrebi ob podpori ad hoc projektnih skupin Odbora.
               
            
            
               Člen 13
               Komisija Odbor redno obvešča o delu foruma ERA.
            
            
               Člen 14
               Odbor svoje postopkovne ureditve sprejme v skladu s Poslovnikom Sveta.